सानबाय थानायावनो आसामाव बिधान सभा बिसायख’थिया खाथिथाराव सफैथारबाय। बे बिसायख’थिया देग्लाय एसे आलादा खुंजागोन। मानोना सिगां समफोराव आसामाव बिसायख’थिखौ मोननै खोलोबाव खुंदोंमोब्लाबो देग्लायनि बिसायख’थिखौ कभिड जिउसानि थाखाय थाम खोलोबाव खुंनाय जागोन होननानै मिथिनाय जादों। थारैनो बे खेबाव जायगायारि आरो हारिमायारि राजखान्थि दोलोनि गेजेराव खुंजानो गोनां बिसायख’थिया जागोन जोबोर खहाबथाव। जों दा नुदोंदि गोदानै जोनोम जानाय जायगायारि राजखान्थि दोलोनि अनगायै खुंथायाव थानाय बिजेपि दोलोनि राजखान्थि गेलेनायनि साखा-फारा। गोबां गोजौ थाखोनि दैदेनगिरिफोरा आसामाव फैनायनि जाहोनानो जाबाय भटारफोरखौ गावसोरनि दोलोथिं गोसो बोनाय। नाथाय सांग्रां सुबुंफोरा फैगौ भट दावहाखौ नायनानैसो गावनि बेसेन गोसा भटखौ थुगोनखौ साननो हायो। भटारफोरा बियाबनि गोरों आरो रोंगौथि गोनां बिजाथिखौसो सायख’नो हागौ ! जाय बिजाथिया बिसायख’थियाव देरहानायनि उनाव गावनि बियाबनि रायजोफोरखौ बावलाङा, जाय बिजाथिया गावनि बियाबाव जौगाथायनि खामानि मावनो हायो, जाय बिजाथिआ गावनि बियाबाव माबा सोलायनाय लाबोनो हायो , जाय बिजाथिया गावनि बियाबाव जौगानाइ आरो दावगाथाइ लाबोनो हायो, जाय बिजाथिया गावनि बियाबनि लोंनाइ दैखौ लानानै लामा-सामाफोरनि जेंनाखौ सुफुंनो नाजायो एबा सुफुङो, बिदि बिजाथिखौसो दिनैनि भटारफोरा सायख’नानै लानांगौ होननानै सानो। बे बेलायाव बिजाथिया बबे राजखान्थि दोलोनि जानानै भट गेलेगोन लोगोसे जायगायारि ना हारिमायारि राजखान्थि दोलोनि जानानै भट गेलेगोन, बिदि साननायखौ गोसोयाव लाबोनो नाङा। जाहाथे जा दोलोनि बिजाथि जाया मानो बि बिजाथिया गावनि बियाबनि थाखाय खामानि मावनो हाग्रा सुबुं जाब्ला मोजां जायो होननानै साननांगौ । जाय बिजाथिनि जोहै बियाबनि मुंजों लोगोसे जेरावबो खामानि मावग्रा मुंदांखा बिजाथि हिसाबै मिथिजायो । बिदि बिजाथिखौसो भटार रायजोफोरा सायख’योब्ला बियाबनि थाखाय मोजां जागोन। दा बाथ्राया जादोंदि आसामाव फैगौ 27 मार्स, 1 एप्रिल आरो 6 एप्रिलाव जानो गोनां बिधान सभा बिसायख’थिनि थाखाय गासैबो राजखान्थि दोलोआ बिसायख’थि फोसावदिंनायखौ खालामबाय। मा बिजेपि, मा कंग्रेस, मा ए आइ इउ डि एफ, मा बिपिएफ, मा इउपिपिएल, मा आसाम जातीय परिषद गासैबो राजखान्थि दोलोफोरनि दैदेनगिरि-मावथिफोरखौ सान-हर मुखुब जानायखौ नुदों । नाथाय रायजोनि साफ्रोमबो सांग्रां भटारफोरा गोबां सानै-हयैसो गावनि बियाबनि बिजाथिखौ सायख’नानै लानांगोन। मानोना सासे बिजाथिनि दैदेननायनि सायाव माबेबा मोनसे बियाबा जौगानायनि सायाव सोनारो । बिसायख’थियाव राजखान्थि दोलोनिथिं नोजोर होनानैनो भटखौ होब्ला जानाय नङा। बिजाथिनि रोंगौथायखौ नायनानैसो भटारफोरा भटखौ होनांगोन । मानोना राजखान्थि दोलोफोरनि थगायनाय खोथाफोरनि सायाव फोथायनानै भटखौ थुयोब्ला बिनि उनाव मा जानाङो बेखौ बयबो मिथिगौ । दैदेनगिरि-मावथिफोरा बिसायख’थिनि सिगां समफोराव गोबां गोदै-गोदै रावजों थगायनाय खोथा होयो रायजोफोरनि सिगाङाव। नाथाय जेब्ला बिसायख’थिया खुंजानानै बिसायख’थिनि फिथाया फोसाव जानायनि उनाव दैदेनगिरि-मावथिफोरा खौरां लानो बावगार लाङो रायजोफोरखौ । बिसोरनि आखलखौ रायजोनि साफ्रोमबो सुबुङानो मोजाङै मिथिगौ। बोसोर-बोसोर भटनि थाखायल’ राजखान्थि खालामबोनायखौ नुनो मोनबोगासिनो दं रायजो-राजाफोरा। नाथाय गावनि बियाबनि रायजो-राजाफोरनि अजद आरो नांनायनि सोमोन्दै गोबां बिजाथिफोरानो मिथिया। बेखौ लानानै सांग्रां सुबुंफोरा साननो गोनां जादों। बिसायख’थिया जोबनानै थांब्लानो बियाबनि रायजो-राजाफोरजों सोमोन्दोआ गैया जालाङो नामा ? बिनिखायनो आसामाव जानो गोनां बिधान सभा बिसायख’थियाव मोजां बिजाथि, जाय बियाबनि थाखाय माबा मावगोन बादि बिजाथिनोसो गावनि भटखौ होनांगौ। बिजाथिनि गोदै रावआव गलिया बालानो सासे मोजां बिजाथिखौ सायख’नो बयबो नाजानांगौ।